Swemmer verdwyn onder water by JeffreysbaaiHoofstrand by Jeffreysbaai (2006) Foto: CC BY 2.5 via Wikipedia ’n 26-jarige man word vermis nadat hy op Nuwejaarsdag by Jeffreysbaai in die Oos-Kaap se hoofstrand onder die water verdwyn het. Sers. Majola Nkholi, woordvoerder van die polisie, sê die man het Saterdag omstreeks 13:00 in die see by die hoofstrand geswem toe hy om hulp geroep het. Hy het oomblikke daarna onder die water verdwyn. Die man se identiteit is nie bekend gemaak nie. Nkholi sê lewensredders en die Nasionale Seereddingsinstituut (NSRI) het ’n soektog van stapel gestuur. Die man het ten tyde van sy verdwyning ’n broek met ’n blommotief aangehad.